Nette Peit

Nette Peit (sündinud 27. märtsil 1992 Valjalas) on eesti võrkpallur.

Ta on alates 2013. aastast kuulunud Eesti naiste võrkpallikoondisse ja hooajast 2023/24 mängib ta Eesti meistriliiga klubis TalTech.

Sportlaskarjäär

Noorteklassid
Noorteklassides esindas Nette Peit Saaremaa Spordikooli, kus treeneriteks olid Sinaida Sillart ja Ene Kask. Võistkonnaga osaleti omavanuste Eesti karika- ja meistrivõistlustel ning teeniti mitmeid medaleid.

Ta kuulus aastatel 2007–2009 Eesti omavanuste noortekoondisse, kelle vanemtreeneriks oli Merle Keerutaja. Koondisega osaleti omavanuste Balti matšil, kus võideti kuld (2007) ja kaks hõbedat (2008, 2009).

Eesti võrkpallikoondis
Nette Peit kutsuti Eesti võrkpallikoondisse 2013. aastal ning kuulus koosseisu samal aastal sõpruskohtumistes Salo Viesti naiskonnaga. Koondise eredaimaks saavutuseks on olnud 2019. aastal koondise ajaloos esmakordselt pääsu tagamine Euroopa meistrivõistluste finaalturniirile. Ta on esindanud Eestit Euroopa meistrivõistluste finaalturniiril kahel korral (2019 ja 2023) ning mõlemal korral jäi lõppkohaks kahekümne kolmas. Samuti on ta mitmel turniiril esindanud Eestit Euroopa Hõbeliigas ning kuulus ka 2023. aastal Hõbeliiga võitnud naiskonda.

Klubivõrkpall
Hooaegadel 2008/09–2010/11 esindas Peit Eesti meistriliiga tasemel oma kooli esindusklubi Noortekoondis/Audentese SK. Naiskonnaga oldi nendel hooaegadel nii Eesti meistriliigas kui Eesti karikavõistlustel tagumises pooles ning medaleid ei võidetud.

Hooajaks 2011/12 liitus ta Viljandi Metalliga ning esindas naiskonda kaks hooaega. Naiskonnaga võideti mõlemal hooajal Eesti karika- ja meistrivõistlused. Lisaks osales naiskond mõlemal hooajal Soome meistriliigas, kus oldi liigas tagumises pooles.

Hooajal 2013/14 mängis Peit Kohila võrkpalliklubis, kellega valitseti kõiki liigasid, kus osaleti. Võideti Eesti karika- ja meistrivõistlused ning Balti liiga.

Hooajaks 2014/15 sõlmis Peit oma esimese välislepingu ning läks mängima Rootsi meistriliigaklubisse Lindesberg Volley. Rootsi karikavõistlustel saadi teine koht ning Rootsi meistrivõistlustel kolmas koht. Nette oli naiskonna üks põhimängijatest ja sai palju mänguaega, kuid soovis uueks hooajaks liikuda edasi tugevamasse ja ühtlasemasse liigasse.

Hooaja 2015/16 eel liitus Peit Soome meistriliiga uustulnuka Tampere Mestoga, kuid mängida ta seal ei saanudki ning taasliitus peagi Kohila võrkpalliklubiga. Novembri lõpus leidis ta omale uue koduklubi ning siirdus Prantsusmaa tugevuselt kolmanda liiga klubisse Union Sportive de Villejuif. Naiskond sai Prantsusmaa teises liigas teise koha, millega tõusti uueks hooajaks Prantsusmaa esiliigasse.

Hooajaks 2016/17 taasliitus ta Rootsi meistriliigaklubiga Lindesberg Volley. Rootsi karikavõistlustel jäädi pidama poolfinaali ning Rootsi meistrivõistlustel saadi neljas koht. Peit oli vaieldamatult liigas põhiturniiri parima servija (0,78 ässa geimi kohta) ning oli ka üks naiskonna põhi rünnakujõude.

Hooajal 2017/18 mängis ta Šveitsi meistriliigaklubis Volley Köniz. Klubi lõpetas Šveitsi meistriliiga põhiturniiri seitsmendana, kuid Šveitsi võrkpalliföderatsioon karistas klubi maksuprobleemide tõttu ja play-offi mängima neid ei lastud. Seejärel vahetas Peit klubi ning mängis play-offi Šveitsi meistriliigaklubi Volley Lugano ridades, kellega saadi kuues koht.

Hooajaks 2018/19 siirdus ta Soome meistriliigaklubisse LP Kangasala. Soome karikavõistlustel langeti konkurentsist veerandfinaalis. Klubiga osaleti tugevuselt kolmandas eurosarjas, CEV Challenge Cupil, kus langeti konkurentsist 1/16 finaalis. Soome meistriliiga põhiturniir lõpetati kolmandal kohal, kuid kaotati veerandfinaalis Orivee Ponnistusele ning leppida tuli liigas viienda kohaga. Peit oli naiskonna üks põhirünnakujõude ning valiti ka meistriliiga oktoobri parimaks mängijaks.

Hooajaks 2019/20 vahetas ta Soomes klubi ning liitus Soome valitseva meistri, Salo Viestiga, kus mängis samal hooajal ka Eesti võrkpallikoondise nurgaründaja Anu Ennok. Jõuti Soome karikafinaali, kus mäng läks otsustavasse viiendasse geimi. Salol oli kasutada matšpall, mida ei realiseeritud ja lõpuks kaotati geim 15:17 ning sellega ka mäng. CEV Meistrite liiga alagrupiturniiril võitu kirja ei saadud ning lõpetati alagrupis viimasel kohal ja play-offi ei pääsetud. Soome meistriliiga põhiturniir lõpetati viiendana, kuid play-offe koroonapandeemia tõttu ei mängitud ning sellega jäid liigas kohad välja mängimata.

Hooajal 2020/21 mängis Peit taas Eestis ning esindas Eesti rahvusnaiskonna baasklubi TalTech/Tradehouse. Naiskonnaga domineeriti kõikides osaletud võistlustel ning võideti Eesti karika- ja meistrivõistlused ning Balti liiga. Peit oli üks naiskonna põhinurgaründajatest ning valiti ka Eesti meistrivõistluste sümboolsesse koosseisu.

Hooajaks 2021/22 läks ta taas välismaale pallima ning liitus Prantsusmaa esiliiganaiskonnaga Quimper Volley 29, keda esindas kaks hooaega. Esimesel hooajal osaleti Prantsusmaa karikavõistlustel, kus langeti välja teises eelringis. Prantsusmaa esiliigas saadi B-alagrupis neljas koht ning siirduti väljalangemismängudele. Kokkuvõttes saavutati liigas üheksas koht ning kuigi kõrgemasse liigasse tõusta ei suudetud, siis jätkas Peit klubis ka järgneval hooajal. Teisel hooajal (2022/23) saadi küll A-alagrupis kolmas koht, kuid play-off ringis tehti hea tulemus ning võideti Prantsusmaa esiliiga. Sellega tõusis klubi järgnevaks hooajaks Prantsusmaa meistriliigasse. Esimesel hooajal oli Peit üks naiskonna põhinurgaründajatest, kuid teisel hooajal tuli mänguaja eest rohkem võidelda ning tihti tuli täita vahetusmängija rolli.

Saavutused
Balti liiga
2013/14  Kohila võrkpalliklubiga
2020/21  TalTech/Tradehousega

Riikide meistrivõistlused
2011/12  Eesti meistrivõistlused Viljandi Metalliga
2012/13  Eesti meistrivõistlused Viljandi Metalliga
2013/14  Eesti meistrivõistlused Kohila võrkpalliklubiga
2014/15  Rootsi meistrivõistlused Lindesberg Volleyga
2020/21  Eesti meistrivõistlused TalTech/Tradehousega

Välismaa esiliigad
2022/23  Prantsusmaa esiliiga Quimper Volley 29-ga

Riikide karikavõistlused
2011/12  Eesti karikavõistlused Viljandi Metalliga
2012/13  Eesti karikavõistlused Viljandi Metalliga
2013/14  Eesti karikavõistlused Kohila võrkpalliklubiga
2014/15  Rootsi karikavõistlused Lindesberg Volleyga
2019/20  Soome karikavõistlused Salo Viestiga
2020/21  Eesti karikavõistlused TalTech/Tradehousega

Individuaalsed auhinnad
2020/21 Eesti meistrivõistluste parim nurgaründaja

Isiklikku
Nette Peit õppis 1999–2008 aastal Valjala Põhikoolis. 2008. aastal alustas ta õpinguid Audentese Spordigümnaasiumis, mille lõpetas 2011. aastal ning suundus edasi õppima Tallinna Teeninduskooli kondiitri erialale.

Ta vanem õde Eliisa Peit on samuti võrkpallur.

Viited

Välislingid
Nette Peit Mängija profiil CEV kodulehel
Nette Peit Volleybox
Nette Peit Eesti Võrkpalli Liit

Eesti naisvõrkpallurid
Sündinud 1992